Flyktet til fots fra dødsbyen Fallujah
Terrorgruppen IS skal så sent som fredag ha tatt livet av 30 sivile, for det meste kvinner og barn, ifølge en irakisk militær talsmann som uttaler seg til NBC News. Den irakiske byen, som har flere hundre moskéer innenfor bygrensen, har vært rammet av mange trefninger og terrorangrep de siste årene. Bakgrunn: Her står irakiske styrker i Sør-Fallujah De som fredag ble angrepet, skal ha forsøkt å flykte fra den IS-kontrollerte delen av byen for å komme seg i sikkerhet i den sørlige delen av byen der flyktningleiren Amiriyat Al-Fallujah ligger. Ikke alle klarer å komme så langt. Samtidig er flyktningleiren preget av både mangel på mat og drikke, samt en voldsom varme. En kilde som NBC har snakket med, forteller at IS-terroristene skal ha krevd at kvinner og barn forble i den krigsherjede byen mens mennene gjerne kunne forlate byen.Samtidig skal terrorgruppens egne familier ha fått forlate byen - sammen med familier som ikke forbindes med IS-grupperingen. Fallujah ses på som en symbolsk viktig by, som har vært okkupert av terroristgruppen IS i mer enn to år. Irakiske styrker startet i mai en offensiv for å gjenerobre byen, og har den siste tiden etablert seg i sørlige områder i byen.Generalløytnant Abdelwahab al-Saadi, som leder den irakiske offensiven mot Fallujah, sa til nyhetsbyrået AFP tidligere i uken at de bare var noen dager unna seier. – Styrkene er på vei inn mot sentrum fra sørsiden, men er forsiktige for å spare sivile liv. I løpet av de kommende dagene vil vi erklære Fallujah frigjort, sa han onsdag. Terrorgruppen IS skal ha gjort den irakiske styrkens operasjon vanskelig ved å legge ut eksplosiver i byen. al-Saadi forteller om et stort tunnel-system og mellom 150 og 200 bomber som må uskadeliggjøres for hver hundrede meter.
Irakiske familier tar med seg alt de kan bære og flykter til fots fra kampene i Fallujah. Den irakiske byens befolkning er enda en gang i ildlinjen mellom terrorgruppen IS og irakiske styrker.